Document ID: 32001D0544

Απόφαση της Επιτροπής
της 26ης Ιουνίου 2001
για την τροποποίηση της απόφασης 97/634/ΕΚ για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές σολομού Ατλαντικού εκτροφής, καταγωγής Νορβηγίας
[κοινοποιηθείσα υπό τον αριθμό Ε(2001) 1662]
(2001/544/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικειμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 8,
τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 13,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Στις 31 Αυγούστου 1996, η Επιτροπή ανήγγειλε, με δύο χωριστές ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, την έναρξη διαδικασίας αντιντάμπινγκ(4) και διαδικασίας κατά των επιδοτήσεων(5) όσον αφορά τις εισαγωγές σολομού Ατλαντικού εκτροφής, καταγωγής Νορβηγίας.
(2) Αυτές οι διαδικασίες κατέληξαν στην επιβολή δασμών αντιντάμπινγκ και αντισταθμιστικών δασμών, δυνάμει των κανονισμών του Συμβουλίου (ΕΚ) αριθ. 1890/97(6) και (ΕΚ) αριθ. 1891/97(7), το Σεπτέμβριο του 1997 για να εξουδετερωθούν οι ζημιογόνες επιπτώσεις του ντάμπινγκ και των επιδοτήσεων.
(3) Παράλληλα, με την απόφαση 97/634/ΕΚ(8), η Επιτροπή απεδέχθη τις αναλήψεις υποχρεώσεων 190 νορβηγών εξαγωγέων, ενώ οι εισαγωγές σολομού Ατλαντικού εκτροφής, καταγωγής Νορβηγίας, που εξήγαν οι εταιρείες αυτές στην Κοινότητα, είχαν απαλλαγεί από τους εν λόγω δασμούς αντιντάμπινγκ και αντισταθμιστικούς δασμούς.
(4) Δεδομένου ότι αναθεωρήθηκε μεταγενέστερα η μορφή των δασμών, οι κανονισμοί (ΕΚ) αριθ. 1890/97 και (ΕΚ) αριθ. 1891/97 αντικαταστάθηκαν από τον κανονισμό (ΕΚ) αριθ. 772/1999(9).
Β. ΜΗ ΤΗΡΗΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
(5) Οι αναλήψεις υποχρεώσεων που προτάθηκαν από τις νορβηγικές εταιρείες, τις υποχρεώνουν, μεταξύ άλλων, να εξάγουν το υπό εξέταση προϊόν στην Κοινότητα σε ελάχιστα επίπεδα τιμών ("ΕΕΤ"), τα οποία καθορίζονται στην ανάληψη υποχρέωσης, ή πάνω από αυτά. Τα εν λόγω ΕΕΤ, τα οποία εξουδετερώνουν τις ζημιογόνες επιπτώσεις του ντάμπινγκ, εφαρμόζονται σε διάφορες "παρουσιάσεις" ή κατηγορίες σολομού (π.χ. "ψάρι απεντερωμένο χωρίς κεφάλι", "ψάρι απεντερωμένο με κεφάλι" κ.λπ.)
(6) Οι εταιρείες υποχρεούνται επίσης να παρέχουν στην Επιτροπή τακτικές και λεπτομερείς πληροφορίες σχετικά με τις πωλήσεις τους στην Κοινότητα, υποβάλλοντας τριμηνιαίες εκθέσεις σχετικά με όλες τις πωλήσεις σολομού Ατλαντικού εκτροφής, οι οποίες πραγματοποιήθηκαν από αυτές (ή από άλλους συνδεδεμένους με αυτές εισαγωγείς στην Κοινότητα) σε μη συνδεδεμένους πελάτες στην Κοινότητα.
(7) Με την επιφύλαξη του δικαιώματός της να ανακαλέσει την ανάληψη υποχρέωσης, δυνάμει του άρθρου 8 παράγραφος 10 του κανονισμού (ΕΚ) αριθ. 384/96, η Επιτροπή διενεργεί τακτικές επιτόπιες επαληθεύσεις στις εγκαταστάσεις εταιρειών της επιλογής της, προκειμένου να εξακριβώσει κατά πόσον οι πληροφορίες που παρέχονται στις εν λόγω τριμηνιαίες εκθέσεις είναι αληθείς και ακριβείς. Έτσι, τον Νοέμβριο του 2000 πραγματοποιήθηκαν επαληθεύσεις στις εγκαταστάσεις πολλών εξαγωγέων της Νορβηγίας.
(8) Στην εταιρεία Haafa Fish AS (ανάληψη υποχρέωσης αριθ. 1/60, πρόσθετος κωδικός Taric 8302, "Haafa fish AS"), όπου πραγματοποιήθηκε επαλήθευση, διαπιστώθηκε ότι το πρώτο και το τρίτο τρίμηνο του 2000 η καθαρή μέση σταθμισμένη τιμή πώλησης για την "παρουσίαση f" (δηλαδή "ολόκληρα φιλέτα ιχθύων βάρους άνω των 300 g") ήταν αισθητά χαμηλότερη των ΕΕΤ που καθορίζονται στη ρήτρα C.3 της ανάληψης υποχρέωσης. Επιπλέον, η καθαρή μέση σταθμισμένη τιμή πώλησης για την "παρουσίαση b" (δηλαδή "ψάρι απεντερωμένο, με κεφάλι") κατά το τρίτο τρίμηνο του 2000 ήταν επίσης πολύ χαμηλότερη από τα ΕΕΤ που προβλέπονται στην ανάληψη υποχρέωσης.
(9) Η εταιρεία Haafa Fish AS ανέφερε επίσης στην Επιτροπή πολλές αποστολές σολομού τον οποίο, κατά τους ισχυρισμούς της, είχε πωλήσει σε εταιρεία της Δανίας, η επαλήθευση όμως έδειξε ότι η Haafa Fish AS είχε ετοιμάσει τα τιμολόγια των αποστολών αυτών για λογαριασμό άλλης νορβηγικής εταιρείας, την ανάληψη υποχρέωσης της οποίας δεν είχε κάνει αποδεκτή η Επιτροπή.
(10) Σχετικά με τις συναλλαγές αυτές, διαπιστώθηκε ότι η Haafa Fish AS δεν είχε πληρώσει τα προϊόντα στον προμηθευτή της Νορβηγίας ούτε είχε λάβει πληρωμή γι' αυτά από την εταιρεία της Κοινότητας, αλλά αντίθετα η πληρωμή για τις αποστολές αυτές είχε γίνει από τον κοινοτικό εισαγωγέα κατευθείαν στον προμηθευτή της Νορβηγίας, από τον οποίο η Haafa Fish AS έλαβε προμήθεια.
(11) Αυτό το είδος επιχειρηματικής πρακτικής θεωρείται ασυμβίβαστο με τις υποχρεώσεις που συνεπάγεται η ανάληψη υποχρέωσης, δεδομένου ότι η εν λόγω ανάληψη υποχρέωσης προορίζεται αποκλειστικά για να καλύπτει τις εξαγωγές που γίνονται από τη Haafa Fish AS και όχι από τρίτους των οποίων η Επιτροπή δεν έχει κάνει αποδεκτή την ανάληψη υποχρέωσης. Επιπλέον, η Haafa Fish AS δεν γνωρίζει το ποσό το οποίο κατεβλήθη πραγματικά από τον εισαγωγέα στον προμηθευτή και, συνεπώς, δεν μπορεί ούτε να γνωρίζει μετά βεβαιότητας ότι το καταβληθέν ποσό αντιστοιχούσε στα ΕΕΤ ή ήταν υψηλότερο από αυτά.
(12) Υποβάλλοντας τριμηνιαίες εκθέσεις για τις "πωλήσεις", οι οποίες δεν πραγματοποιήθηκαν από αυτήν αλλά από άλλον εξαγωγέα προς την Κοινότητα και οι οποίες δεν αντικατοπτρίζουν αναγκαστικά την πραγματική αξία των σχετικών χρηματοοικονομικών συναλλαγών, η εταιρεία προέβη σε ψευδείς δηλώσεις και εξαπάτησε την Επιτροπή όσον αφορά την ιδιότητά της ως εξαγωγέα ικανού να τηρεί την ανάληψη υποχρέωσης που της χορηγήθηκε, καθώς και όσον αφορά την πραγματική φύση και το επίπεδο τιμών ορισμένων πωλήσεων, αντίθετα με τις απαιτήσεις της ανάληψης υποχρέωσης.
(13) Έχοντας υπόψη τα ανωτέρω καθώς και την προαναφερθείσα στην αιτιολογική σκέψη 8 καταστρατήγηση τιμών, η Επιτροπή καταλήγει στο συμπέρασμα ότι η ανάληψη υποχρέωσης υπήρξε αντικείμενο παραβάσεων. Συνεπώς, πρέπει να ανακληθεί η αποδοχή της ανάληψης υποχρέωσης που χορηγήθηκε στην Haafa Fish AS και να επιβληθούν στην εν λόγω εταιρεία οριστικοί δασμοί αντιντάμπινγκ και αντισταθμιστικοί δασμοί.
(14) Η εταιρεία ενημερώθηκε για τα κυριότερα πραγματικά περιστατικά και το σκεπτικό βάσει του οποίου επρόκειτο να προταθεί η επιβολή οριστικών δασμών αντιντάμπινγκ και αντισταθμιστικών δασμών εις βάρος της εν λόγω εταιρείας. Επίσης, παραχωρήθηκε προθεσμία εντός της οποίας μπορεί να ζητηθεί ακρόαση και να υποβληθούν παρατηρήσεις, αλλά κανένα σχόλιο δεν ελήφθη εντός της ταχθείσας προθεσμίας.
Γ. ΑΛΛΑΓΕΣ ΕΠΩΝΥΜΙΑΣ ΚΑΙ ΙΔΙΟΚΤΗΣΙΑΣ
(15) Ένας νορβηγός εξαγωγέας με ανάληψη υποχρέωσης, η εταιρεία Polar Seafood Norway AS (ανάληψη υποχρέωσης αριθ. 1/140, πρόσθετος κωδικός Taric 8247 ), πληροφόρησε την Επιτροπή ότι έγινε αναδιοργάνωση του ομίλου εταιρειών στον οποίον ανήκε και ότι υπεύθυνη για τις εξαγωγές προς την Κοινότητα ήταν πλέον μια άλλη εταιρεία του ομίλου, η Polar Salmon AS. Συνεπώς, η εταιρεία ζήτησε να αντικατασταθεί η επωνυμία της από την επωνυμία Polar Salmon AS στον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.
(16) Δύο άλλοι εξαγωγείς, η εταιρεία Hydro Seafood Norway AS (ανάληψη υποχρέωσης αριθ. 1/66, πρόσθετος κωδικός Taric 8159 ) και η Hydro Seafood Rogaland AS (ανάληψη υποχρέωσης αριθ. 1/145, πρόσθετος κωδικός Taric 8256 ) πληροφόρησαν την Επιτροπή ότι η ιδιοκτησία τους και οι επωνυμίες τους άλλαξαν και, ως εκ τούτου, ζήτησαν να τροποποιηθεί ανάλογα ο κατάλογος των εταιρειών των οποίων οι αναλήψεις υποχρεώσεων έχουν γίνει αποδεκτές.
(17) Αφού εξέτασε τη φύση των αιτήσεων, η Επιτροπή θεωρεί ότι είναι όλες αποδεκτές, δεδομένου ότι οι σχετικές τροποποιήσεις δεν επιφέρουν ουσιαστικές αλλαγές οι οποίες θα απαιτούσαν επανεκτίμηση του ντάμπινγκ ή των επιδοτήσεων, ούτε οι αλλαγές αυτές επηρεάζουν το σκεπτικό στο οποίο βασίστηκε η αποδοχή της ανάληψης υποχρέωσης.
(18) Συνεπώς, οι επωνυμίες Polar Seafood Norway, Hydro Seafood Norway AS και Hydro Seafood Rogaland AS πρέπει να γίνουν, αντίστοιχα, Polar Salmon AS, Marine Harvest Norway AS και Marine Harvest Rogaland AS στον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.
Δ. ΔΙΑΚΟΠΗ ΤΩΝ ΕΜΠΟΡΙΚΩΝ ΔΡΑΣΤΗΡΙΟΤΗΤΩΝ ΔΥΟ ΝΟΡΒΗΓΙΚΩΝ ΕΤΑΙΡΕΙΩΝ
(19) Η Επιτροπή πληροφορήθηκε επίσης ότι δύο νορβηγικές εταιρείες των οποίων είχαν γίνει αποδεκτές οι αναλήψεις υποχρεώσεων, η Delfa Norge Α/S (ανάληψη υποχρέωσης αριθ. 1/36, πρόσθετος κωδικός Taric 8134 ) και η OK-Fish Kvalheim AS (ανάληψη υποχρέωσης αριθ. 1/134, πρόσθετος κωδικός Taric 8239 ) διέκοψαν πρόσφατα τις εμπορικές τους δραστηριότητες και είτε έχει ολοκληρωθεί η εκκαθάρισή τους είτε βρίσκονται υπό εκκαθάριση. Η πληροφορία αυτή ελήφθη, για την εταιρεία Delfa Norge Α/S, από τον μέτοχο πλειοψηφίας της εταιρείας και, για την εταιρεία OK-Fish Kvalheim AS, από τον υπεύθυνο εκκαθάρισης. Έτσι, οι επωνυμίες αυτών των δύο εταιρειών πρέπει να διαγραφούν από τον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.
Ε. ΕΘΕΛΟΝΤΙΚΗ ΑΝΑΚΛΗΣΗ ΑΝΑΛΗΨΗΣ ΥΠΟΧΡΕΩΣΗΣ
(20) Μετά την αλλαγή των εμπορικών της δραστηριοτήτων, η εταιρεία Nova Sea AS (ανάληψη υποχρέωσης αριθ. 1/130, πρόσθετος κωδικός Taric 8235 ) πληροφόρησε την Επιτροπή ότι επιθυμεί την ανάκληση της ανάληψης υποχρέωσής της. Έτσι, η επωνυμία της εν λόγω εταιρείας πρέπει να διαγραφεί από τον κατάλογο των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.
(21) Ωστόσο, λόγω του εθελοντικού χαρακτήρα της ανάκλησης, η εταιρεία ενημερώθηκε ότι μπορεί, εφόσον το επιθυμεί (και υπό ορισμένες προϋποθέσεις) να προτείνει εκ νέου ανάληψη υποχρέωσης στο μέλλον ως νέος εξαγωγέας, σύμφωνα με το άρθρο 2 του κανονισμού (ΕΚ) αριθ. 772/1999.
ΣΤ. ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ ΤΗΣ ΑΠΟΦΑΣΗΣ 97/634/ΕΚ
(22) Με βάση τις ανωτέρω αλλαγές, πρέπει να τροποποιηθεί ανάλογα ο κατάλογος των εταιρειών των οποίων οι αναλήψεις υποχρεώσεων έχουν γίνει αποδεκτές στο παράρτημα της απόφασης 97/634/ΕΚ.
(23) Ζητήθηκε η γνώμη της συμβουλευτικής επιτροπής, η οποία δεν προέβαλε αντιρρήσεις.
(24) Για λόγους διαφάνειας, δημοσιεύεται ενημερωμένη έκδοση του παραρτήματος της παρούσας απόφασης, στην οποία αναφέρονται όλοι οι εξαγωγείς για τους οποίους ισχύουν αναλήψεις υποχρεώσεων. Παράλληλα με την παρούσα απόφαση, το Συμβούλιο, με τον κανονισμό (ΕΚ) αριθ. 1469/2001(10), ανακάλεσε επίσης την απαλλαγή από τους δασμούς αντιντάμπινγκ και τους αντισταθμιστικούς δασμούς που είχε χορηγηθεί στις εταιρείες Haafa Fish SA, Delfa Norge Α/S, OK-Fish Kvalheim AS και Nova Sea AS και μεταβίβασε αντίστοιχα τις χορηγηθείσες απαλλαγές στις εταιρείες Polar Seafood Norway AS, Hydro Seafood Norway AS και Hydro Seafood Rogaland AS, Polar Salmon AS, Marine Harvest Norway AS και Marine Harvest Rogalnd AS, τροποποιώντας το παράρτημα του κανονισμού (ΕΚ) αριθ. 772/1999,
ΑΠΟΦΑΣΙΖΕΙ:
Άρθρο 1
Το παράρτημα της απόφασης 97/634/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 26 Ιουνίου 2001.

Labels: 3
4
18
6